Komisjoni määrus (EÜ) nr 217/2002,

5. veebruar 2002,

milles määratakse kindlaks toetuse saamise tingimused tooraine puhul määruses (EÜ) nr 2201/96 sätestatud tootmistoetuskava kohaldamisel

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2201/96 töödeldud puu- ja köögiviljasaaduste turu ühise korralduse kohta, [1] viimati muudetud määrusega (EÜ) nr 1239/2001, [2] eriti selle artikli 6 lõiget 1,

ning arvestades järgmist:

(1) Määruse (EÜ) nr 2201/96 artiklis 2 on sätestatud toetuskava, et aidata tootjate organisatsioone, mis tarnivad töötlemiseks ettenähtud tomateid, virsikuid ja "Williamsi" ja "Rocha" pirne.

(2) Eespool nimetatud toetuskava nõuetekohase kohaldamise tagamiseks tuleks sätestada tootmistoetuse saamise tingimused töötlemiseks tarnitavate toorainepartiide puhul ilma, et see moonutaks konkurentsi või piiraks nende eeskirjade kohaldamist, mille alusel võivad lepingupooled leppida kokku tooraine hinna muutmises lisaks käesoleva määrusega hõlmatud vigadele ka kvaliteedi alusel.

(3) Käesolevas määruses sätestatakse üksikasjalikud rakenduseeskirjad lisaks nendele, mis on sätestatud komisjoni 2. märtsi 2001. aasta määruses (EÜ) nr 449/2001, milles sätestatakse nõukogu määruse (EÜ) nr 2201/96 üksikasjalikud rakenduseeskirjad seoses puu- ja köögiviljatoodete toetuskavaga, [3] muudetud määrusega (EÜ) nr 1343/2001. [4]

(4) Tuleks sätestada, millises ulatuses võivad liikmesriigid või lepingupooled kokku leppida tingimustes lisaks käesolevas määruses sätestatule.

(5) Käesoleva määrusega ettenähtud meetmed on kooskõlas puu- ja köögiviljatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesolevas määruses sätestatakse kriteeriumid, millele peavad vastama töötlemiseks tarnitavad tomatid, virsikud või pirnid selleks, et nende suhtes kohaldataks määruse (EÜ) nr 2201/96 artiklis 2 ettenähtud tootmistoetuskava.

Artikkel 2

1. Partii vastuvõtmisel kontrollivad töötlejad proovide põhjal tooraine kvaliteeti. Liikmesriigi pädevad asutused võtavad vajalikud meetmed tagamaks, et proovide võtmise ja kontrollimise kord on objektiivne ning valitud proovid on iga partii osas tüüpilised. Tootjaorganisatsioon või selle esindaja võib proovide võtmise ja kontrollimise juures olla ning selle võib läbi viia ka mõlema poole määratud kolmas isik.

2. Lõikes 1 osutatud kontrolli käigus määratakse kindlaks vigadega tooraine massiprotsent iga artiklis 3 määratletud vea osas ning nende protsentide summa, mis ümardatakse lähima täisarvuni. Kui kõnealune summa ületab 10 % piiri, ei anta selle saadetise puhul toetust.

3. Määruse (EÜ) nr 449/2001 artikli 11 lõike 1 punktis e ja artikli 13 lõike 1 punktis b osutatud vähendusmäär on iga toetuse tingimustele vastava partii puhul lõikes 2 osutatud summa.

4. Määruse (EÜ) nr 449/2001 artikli 3 lõike 4 punktis e osutatud töötleja poolt makstavat hinda ja tootmistoetust ühiku kohta kohaldatakse tarnitud netomassi suhtes pärast vähendusmäära kohaldamist.

Artikkel 3

Vead määratletakse järgmiselt:

a) tomatite, virsikute ja pirnide puhul:

- võõrkehad: võõrkehana käsitatakse kõike muud peale viljade. Võõrkehade hulka kuuluvad taimede jäätmed (lehed, raod, rohi jne), mineraalaines (muld, kruus, kivid jne) ja muud jäätmed,

- haiged, mädanenud või ussitanud viljad: haiged või ussitanud viljad või viljad, millel on üle 30 mm läbimõõduga mädanenud kohad, mis ulatuvad ka vilja tuumani;

b) tomatite puhul:

- rohelised tomatid: terved viljad, mis ei ole jõudnud küpseda ja on väljast täiesti rohelised. Vilja sisemuse värvust arvesse ei võeta;

c) virsikute ja pirnide puhul:

- suuruse vead: alammõõt on 55 mm,

- küpsus: vähe küpseid või liiga küpseid vilju käsitatakse defektsena. Küpsuse astet mõõdetakse ja võrreldakse lepinguosaliste kindlaksmääratud piirskaala alusel,

- rahekahjustused, mis on vilja nahka rohkem kui 20 % ulatuses kahjustanud;

d) virsikute puhul:

- nähtavad lõhenenud luuseemned: seeme, mille kaks lõhenenud poolt on varrepoolses osas nähtavad.

Artikkel 4

1. Liikmesriigid või määruse (EÜ) nr 2201/96 artiklis 3 osutatud lepingute pooled võivad leppida kokku järgmises:

- vähendada artikli 2 lõikes 2 kindlaksmääratud piiri iga asjaomase toote osas, määrata kindlaks iga artiklis 3 osutatud vea piirnormid või suurendada artikli 3 punktis c osutatud alammõõtu,

- määratleda lisaks artiklis 3 osutatutele täiendavaid vigu, mille puhul hõlmatakse defektsete viljade protsent artikli 2 lõikes 2 osutatud summa hulka.

2. Liikmesriigid võivad lubada osapooltel suurendada artikli 2 lõikes 2 kindlaksmääratud piirnormi iga asjaomase toote osas kuni 15 % võrra.

3. Käesoleva artikli alusel vastuvõetud sätteid täpsustatakse nimetatud lepingutes.

Artikkel 5

Käesolevat määrust kohaldatakse alates 2002/2003. turustusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 5. veebruar 2002

Komisjoni nimel

komisjoni liige

Franz Fischler

[1] EÜT L 297, 21.11.1996, lk 29.

[2] EÜT L 171, 26.6.2001, lk 1.

[3] EÜT L 64, 6.3.2001, lk 16.

[4] EÜT L 181, 4.7.2001, lk 16.

--------------------------------------------------